| Macrosfénidos |
| --- |
| *Sphenoeacus afer* |
| Clasificación científica |
| 

|  |  |
| --- | --- |
| Reino: | Animalia |
| Filo: | Chordata |
| Clase: | Aves |
| Orde: | Passeriformes |
| Superfamilia: | Sylvioidea |
| Familia: | **Macrosphenidae**Wolters, 1983 |

 |
| Xéneros |
| ver texto |

Os **macrosfénidos** (**Macrosphenidae**) constitúen unha familia de aves canoras de recente creación. A maioría das súas especies estaban antes incluídas na familia Sylviidae, aínda que unha das especies, *Achaetops pycnopygius*, foi situada na familia Timaliidae. Diversos estudos moleculares dos Sylviidae e outras familias de aves da superfamilia Sylvioidea (que inclúe as lavercas, andoriñas e ferreiriños) atoparon que os macrosfénidos non formaban parte da familia Sylviidae senón que eran unha rama temperán (basal) de todo o clado Sylvioidea.

Distribución e hábitat
----------------------

Os macrosfénidos habitan un conxunto de hábitats na África subsahariana. Estes van desde selvas primarias a bordos de bosques e hábitats de bosques abertos nos *Macrosphenus*, sabanas arboradas a matos áridos e matogueira no caso dos *Sylvietta*, áreas de rochas soltas e praderías nos *Achaetops pycnopygius*, e praderías no *Melocichla mentalis* e *Sphenoeacus afer*. A familia é moi maioritariamente non migratoria, aínda que *Melocichla mentalis* e *Sylvietta brachyura* realizan algúns movementos localizados en África occidental relacionados coa estación das chuvias.

Descrición
----------

Os macrosfénidos varían en tamaño desde os *Sylvietta* máis pequenos, que miden 8 cm de lonxitude e pesan só 6,5 g, ata os *Sphenoeacus afer*, que miden de 19 a 23 cm de lonxitude e o *Melocichla mentalis* que pesa 29 e 40 g. Hai unha diferenza considerable en aparencia entre os xéneros; por exemplo os dous *Melocichla mentalis* e o *Cryptillas victorini* posúen colas graduadas longas, mentres que os *Sylvietta* teñen colas que apenas se estenden alén das coberteiras e ás pregadas.

Comportamento
-------------

Os macrosfénidos comen insectos moi variados. Os *Macrosphenus* e *Sylvietta* aliméntanse no dosel arbóreo e nos arbustos, en solitario ou en parellas e ás veces en pequenos grupos, mentres que outras especies son máis terrestres. Onde aparecen á vez dúas especies, como o *Sylvietta whytii* e o *Sylvietta rufescens* en certas zonas da súa área de distribución, ocorre unha partición de nicho, no que unha das especies se alimenta no dosel e a outra especie se alimenta máis abaixo nos arbustos e árbores. Algunhas especies de *Sylvietta* e *Macrosphenus* únense ás veces a bandadas mixtas de alimentación.

A reprodución é estacional e xeralmente sincronizada para coincidir co final da estación seca e inicios da estación chuviosa; nas especies con amplas áreas de distribución isto pode levar a unha considerable variación en canto ao momento exacto. Non hai información dabondo para moitas especies, pero as que foron estudadas son territoriais e monógamas. O deseño do niño varía dentro da familia; os *Sylvietta* constrúen un niño con forma de bolsa profunda pendurada dunha rama; mentres que o *Cryptillas victorini*, *Sphenoeacus afer* e o *Melocichla mentalis* constrúe niños con forma de copa tecidos con herbas.

Status e conservación
---------------------

A maioría das especies desta familia considérase en estado bastante seguro e están listadas pola IUCN como en estado pouco preocupante. Unha especie, *Macrosphenus pulitzeri*, está listada como especie en perigo. A especie é endémica dos bosques que se encontran en escarpas do oeste de Angola, un hábitat ameazado pola deforestación e a expansión da agricultura de queima e roza, e a poboación crese que non pasa de algo menos de mil individuos e segue declinando. Outra especie en perigo potencial *Sylvietta (leucophrys) chapin*, que pode ser unha especie de seu ou unha subespecie de *Sylvietta leucophrys*. O status desta especie é incerta, xa que os conflitos na zona impediron facer unha avaliación, pero mesmo podería estar xa extinta.

Especies
--------

*Sylvietta rufescens*
* **Xénero *Sylvietta***
	+ *Sylvietta virens*
	+ *Sylvietta denti*
	+ *Sylvietta leucophrys*
		- *Sylvietta (leucophrys) chapini* – talvez extinta a finais do século XX
	+ *Sylvietta brachyura*
	+ *Sylvietta philippae*
	+ *Sylvietta ruficapilla*
	+ *Sylvietta whytii*
	+ *Sylvietta isabellina*
	+ *Sylvietta rufescens*
* **Xénero *Melocichla***
	+ *Melocichla mentalis*
* **Xénero *Achaetops***
	+ *Achaetops pycnopygius*
* **Xénero *Sphenoeacus***
	+ *Sphenoeacus afer*
* **Xénero *Cryptillas*** – antes *Bradypterus* (agora en Locustellidae)
	+ *Cryptillas victorini*
* **Xénero *Macrosphenus***
	+ *Macrosphenus kempi*
	+ *Macrosphenus flavicans*
	+ *Macrosphenus concolor*
	+ *Macrosphenus pulitzeri*
	+ *Macrosphenus kretschmeri*

Notas
-----

1. ↑  Beresford, P; F.K. Barker; P.G. Ryan; T.M. Crowe (2005). "African endemics span the tree of songbirds (Passeri): Molecular systematics of several evolutionary ‘enigmas". *Proceedings of the Royal Society B* **272**: 849–858. PMC 1599865. PMID 15888418. doi:10.1098/rspb.2004.2997.
2. ↑  Johansson, Ulf; Jon Fjeldså; Rauri C.K. Bowie (2008). "Phylogenetic relationships within Passerida (Aves: Passeriformes): A review and a new molecular phylogeny based on three nuclear intron markers" (PDF). *Molecular Phylogenetics and Evolution* **48**: 858–87. PMID 18619860. doi:10.1016/j.ympev.2008.05.029.
3. 1 2 3 4  Franz Bairlein, Per Alström, Raül Aymí, Peter Clement, Andrzej Dyrcz, Gabriel Gargallo, Frank Hawkins, Steve Madge, David Pearson & Lars Svensson "Family Sylviidae (Old World Warblers)" *in* del Hoyo, J.; Elliot, A. & Christie D. (editors). (2006). *Handbook of the Birds of the World.* **Volume 11**: Old World Flycatchers to Old World Warblers. Lynx Edicions. ISBN 84-96553-06-X.

|  |  |
| --- | --- |
| Control de autoridades | 
* Wd: Q2101364
* MAG: 2776955526

 |

|  |  |
| --- | --- |
| Identificadores taxonómicos | 
* EOL: 10605823
* Fossilworks: 372451
* GBIF: 6100868
* iNaturalist: 144307
* ITIS: 915681

 |